Imtella' Jannar 7, 2022 Membri tal-Forzi Armati Ingliżi qed jiġu mibgħuta fi sptarijiet tal-NHS f'Londra biex jgħinu lill-ħaddiema jlaħħqu max-xogħol. Paramediċi tal-militar mistennija jiġu assenjati jgħinu lit-tobba u l-infermiera, waqt li suldati oħra mingħajr taħriġ mediku għandhom jagħtu daqqa t'id fl-amministrazzjoni. B'kollox mal-200 suldat se jintbagħtu fl-isptarijiet fl-isfond tal-kriżi ta' nuqqas ta' ħaddiema minħabba li jinsabu morda bil-Covid jew fi kwarantina. L-assoċjazzjoni tal-infermiera fir-Renju Unit qalet li b'din il-miżura, il-gvern Ingliż ma jistax jibqa' jiċħad li hemm kriżi ta' ħaddiema fl-NHS. Qalet li qatt ma esperjenzaw dan in-nuqqas ta' ħaddiema fl-isptarijiet u l-pressjoni li qed tiffaċċja s-sistema tas-saħħa u t-tobba "mhix normali". B'reazzjoni l-Ministru għan-Negozju Paul Scully irrkonoxxa li hemm pressjonijiet fuq is-servizz tas-saħħa iżda qal li l-ministri mhux jaraw il-ħtieġa li bħalissa jiżdiedu r-restrizzjonijiet. Il-Kumitat Parlamentari għall-Affarijiet Soċjali u tas-Saħħa fl-Ingilterra wissa li hemm mal-5.8 miljun ruħ li qegħdin jistennew għat-trattament. Il-belt kapitali Ingliżia Londra ntlaqtet ħażin ħafna mit-tifqiegħa tal-Omicron bil-Minitru għad-Difiża jgħid li s-suldati se jkunu qegħdin jgħinu fl-isptarijiet għat-tliet ġimgħat li ġejjin. Fl-istess waqt 32 suldat ieħor se jkunu qegħdin jgħinu fis-servizz tal-ambulanzi flimkien mat-tobba sal-aħħar ta' Marzu li ġej. Huwa qal li għal darb'oħra "l-irġiel u n-nisa tal-Forzi Armati tagħna qegħdin ikun ta' spalla biex jgħinu lill-kollegi tagħhom fl-NHS hekk kif qegħdin jaħdmu id f'id biex iħarsu lill-pajjiż mill-COVID-19.